Tandlægevagten er i højt beredskab op i julen.

Flæskesvær, slik og andre søde sager sætter sine spor i tænderne. Sidste år behandlede tandlægevagten over 1000 patienter, og tandlægerne står igen i år klar til at tage imod. I år forventer tandlægevagten ekstra travlhed, da de fleste almindelige tandklinikker har lukket i de to hverdage mellem jul og nytår. Får du brug for at benytte en af de tandlæger, der skiftes til at stå til rådighed i juledagene, skal du huske dit gule sygesikringsbevis. Og så skal du være opmærksom på, at behandlingen som regel sker mod kontant betaling, og at priserne er højere end ved en normal tid hos tandlægen. Hvis du får brug får tandlægehjælp i Region Nord, kan du henvende dig ved følgende: Ved tandpine eller en lettere tandskade kan borgerne ringe på tlf. 70 20 02 55 mellem kl. 9-10 på alle lørdage, søn- og helligdage. Hvis der er behov for behandling, kan man aftale en konsultation, som foregår i den vagthavende tandlæges egen klinik. Er der tale om en mere alvorlig tandskade, skal man kontakte skadestuen på Aalborg Sygehus Syd.